15. Ringkonnakohus on käesolevas asjas teinud kaks otsust. Kassatsioonkaebuse esitas hageja selgesõnaliselt üksnes ringkonnakohtu 24. oktoobri 2005. a otsuse peale. Kolleegiumi arvates on kaebus esitatud siiski ka 8. novembri 2005. a täiendava otsuse peale hagejalt kostja kasuks riigilõivu väljamõistmise kohta. Seda kinnitab enne 1. jaanuari 2006. a kehtinud TsMS § 238 lg 4, mille järgi on täiendav otsus selle kohtuotsuse osa, mille täiendamiseks ta on tehtud (samasugune on sisult ka kehtiv TsMS § 448 lg 5). Vastasel juhul võiks kassatsioonkaebuse rahuldamisel tekkida olukord, kus asi ise tuleks uuesti läbi vaadata, kuid kohtukulude jaotus sellest ei sõltuks. Kohtukulude jaotuse määramine on aga asja lahendamisega kaasnev kohtu kohustus. Eelnevat kinnitab ka hageja kassatsioonkaebuses väljendatud soov tühistada 24. oktoobri 2005. a otsus täies ulatuses. Kolleegiumi arvates ei saa eeldada hageja tahet jätta vaidlustamata otsus kohtukulude jaotamise osas.